
ועדת העבודה, הרווחה והבריאות
11/11/2013

הכנסת התשע-עשרה
נוסח לא מתוקן

מושב שני
<פרוטוקול מס' 93>
מישיבת ועדת העבודה, הרווחה והבריאות
יום שני, ח' בכסלו התשע"ד (11 בנובמבר 2013), שעה 11:00
<סדר היום:>
<מתן סיוע עבור החזקת ילדים במעונות יום ומשפחתונים לתושבי קו העימות בצפון>
נכחו:

<חברי הוועדה:> 
חיים כץ – היו"ר
מיקי רוזנטל

<מוזמנים:> 
	גיל ארז
	–
	מנהל אגף בכיר מעונות יום ומשפחתונים, משרד הכלכלה

	סיון יחיאלי
	–
	ראש המועצה המקומית כפר ורדים

	רות דיין מדר
	–
	מנהלת תחום בריאות במש"מ, המרכז לשלטון מקומי

	סמי מלול
	–
	רכז פורום ערי פיתוח, המרכז לשלטון מקומי

	ניר מסיקה
	–
	עוזר ראש המועצה כפר ורדים, המרכז לשלטון מקומי

	הרצל בוקר
	–
	ראש מועצת מטולה, פורום קו העימות

	אייל דמרי
	–
	סגן ראש מועצה אזורית מרום גליל, פורום קו העימות

	יוסי טל שמעוני
	–
	גזבר מועצה מקומית גליל עליון, פורום קו העימות

	שרון גידו
	–
	מנהלת חינוך לגיל הרך במועצה אזורית גליל עליון, פורום קו העימות

	בני בן מובחר
	–
	ראש המועצה האזורית מבואות החרמון, פורום קו העימות

	אכרם דאוד
	–
	מנהל מח' חינוך ורווחה, פורום קו העימות

	אבי שטרית
	–
	פעיל ציבור

	עידית שבתאי סידרס
	–
	לוביסטית, פוליסי, מעונות היום הנמצאים תחת פיקוח התמ"ת


<ייעוץ משפטי: >
נעה בן שבת
<מנהל/ת הוועדה:>
וילמה מאור
<רישום פרלמנטרי:>
רויטל יפרח
<מתן סיוע עבור החזקת ילדים במעונות יום ומשפחתונים לתושבי קו העימות בצפון>
<היו"ר חיים כץ:>
בוקר טוב, עדין בוקר. יום שני בשבוע, ח' בכסלו, 11 בנובמבר 2013. אני מתכבד לפתוח את ישיבת ועדת העבודה, הרווחה והבריאות בנושא: מתן סיוע עבור החזקת ילדים במעונות יום ומשפחתונים לתושבי קו העימות בצפון. אתם יודעים, אנחנו באים לישיבה הזאת עכשיו מדיון על תכנית ויסקונסין. השמה ושליחת אנשים לעבודה. אנחנו באים לפה וקראתי במכתב, ואני אומר שהדיון הזה נערך בעקבות פניה של סמי מלול. הוא פנה אלי, הוא לחץ. לא מעניין מה כתוב במכתב אבל הטלפונים וההסברים, גם בעבר סמי מלול הפעיל לחצים שאני אפעיל על הממשלה לשפות את המשפחות או לתת את המשפחות את היכולות לצאת לעבודה תוך כדי סבסוד מעונות היום. גם עכשיו הוא פנה אלי ואמר: תשמע, עזבו מה שכתוב במכתב. אני מעולם לא כתבתי לעצמי כותרות או כתרים שלא הגיעו לי. בחיים. מי שעשה, עשה. הוא הפעיל לחצים והוא פעל ובא, סמי מלול, בא תספר לנו מה הסיפור.
<סמי מלול:>
קודם כל, תודה, חיים, על ההיענות. אני סמי מלול, כיום מרכז את פורום ערי הפיתוח בפריפריה במרכז השלטון המקומי. בעבר הייתי גם ממלא מקום וגם ראש עיר בקרית שמונה. אני מכיר טוב את הנושא שעל סדר היום. חיים, באמת תודה על ההיענות. אני יודע שגם ב-2011, ללא ההתערבות שלך, ההנחות האלה היו מתבטלות ולא מתחדשות. ההטבות האלה, באזור קו העימות הצפוני, הושגו בדמים, במהלך של שנים רבות של התמודדות ביטחונית קשה באזור הזה. - -
<היו"ר חיים כץ:>
צריך כמה קטיושות?

<סמי מלול:>
לא. אני אמרתי בתחילת הדיון שאנחנו מוותרים על התענוג הזה גם אם נצטרך לוותר על ההטבה. אבל למען ההגינות, האזור הזה, שסובל היום, לדעתי, ממצוקות רבות בתעסוקה, כולל נושא של הגירה שלילית. יש הגירה שלילית מהגליל ומהאזורים המרוחקים האלה. הסיוע הזה שניתן לאימהות, הוא למעשה היה איזה שהוא תמריץ לצאת לעבודה - -
<היו"ר חיים כץ:>
יש להן לאן לצאת לעבודה?

<סמי מלול:>
ממה שיש. בענין של שוק העבודה באזור שלנו, הוא זוועתי. שוק העבודה מצומצם ובמקרה הטוב, אתה משיג איזה שהוא מקום עבודה של שכר מינימום. אבל אימהות יצאו לעבודה בעקבות הסיוע הזה, זה נתן להן תמריץ, מה גם שאתה יודע שבעקבות דוח ועדת טרכטנברג בוטלו כל ההטבות שהיו לגילאי 3-6. אצלנו, לפני טרכטנברג, לא שילמנו על גילאי 3-6. בעקבות טרכטנברג, כל המדינה השתוותה ולמעשה, המנגנון הזה, שהיתה לנו איזו שהיא עדיפות, למעשה הוא בוטל או קוזז. אז אני אומר שאם גם את הענין של האימהות במעונות, גם את הסיוע הזה יורידו - -

<היו"ר חיים כץ:>
לא של האימהות, סיוע לילדים. לאימהות לא מסייעים.

<סמי מלול:>
- - בקיצור, כל היתרון היחסי שהיה, איזה מין תמריץ להביא אוכלוסיות לאזורים המרוחקים האלה, מתבטל.

<היו"ר חיים כץ:>
מה היה עד היום?

<סמי מלול:>
עד היום היו כמה שלבים אבל היה שלב שלא שילמו בכל מצב, כלי קשר למבחן הכנסות. לא שילמו יותר מדרגה 3 שזה אומר משהו בסביבות 600 שקל לחודש - -
<היו"ר חיים כץ:>
לילד.

<סמי מלול:>
כן. ב-2011 הם הלכו למנגנון אחר בצורה מדורגת והעלו את זה והגיעו של 5,6. תלוי באילו ישובים, עשו קטלוג. ישובים "צמודי גדר", ישובים בדרגות כאלה ואחרות כך שהיום, למעשה, גם אחרי שהאריכו לנו, הם האריכו את זה תוך כדי הכפלת הסכומים. היום, למעשה, לא חודשו יותר ההטבות ואנחנו כמו כל מרכז הארץ. מבחן הכנסות רגיל ואין שום הטבה ואפילו לא הקלה ביותר.
<היו"ר חיים כץ:>
ומה זה עשה? כמה אנשים הפסיקו את העבודה שלהם בעקבות זה?

<סמי מלול:>
רק עכשיו התחילו להגיע החיובים ואתה כבר רואה את התסיסה - -

<היו"ר חיים כץ:>
מה זה תסיסה? תסיסה זה כלום. כמה נשים - -

<סמי מלול:>
למשל, אני יודע שבשלומי 26 אימהות הוציאו את הילדים שלהן מהמעונות.
<היו"ר חיים כץ:>
26 הוציאו את הילדים, הפסיקו לעבוד.

<סמי מלול:>
כן, הפסיקו לעבוד והוציאו את הילדים. כך שהענין הזה הוא מהותי והוא לא עוד איזו שהיא קפריזה וגם מדברים שוב שאין קטיושות. האזור הזה נמצא על פתחו של הר געש ביטחוני. המצב שם נזיל מאד. אז מה מחכים? כל פעם שיש הרעה ביטחונית? מה עם 40 שנה שהאזור הזה סובל מבעיות ביטחון? מישהו פיצה שם בגין אובדן הכנסות, ירידת ערך רכוש ואלף ואחד דברים אחרים. אז יש מנגנון מסוים של הטבות שצריך לשמור עליהן.
<היו"ר חיים כץ:>
אתה יודע לתת לי עוד נתונים חוץ משלומי?

<בני בן מובחר:>
מבואות החרמון 13 אימהות שהוציאו את הילדים.

<היו"ר חיים כץ:>
הפסיקו לעבוד והוציאו את הילדים. יש פה ענין שזה ילד אחד או שניים כי אם זו ילד, אני רואה שהשתתפות הממשלה, תלוי באיזה מעגל סוציו-אקונומי אתה אבל בא נגיד ב-3 או ב-4, זה מסתובב על 1000 שקל.
<קריאה:>
חיים, במרום הגליל 20.

<היו"ר חיים כץ:>
במרום הגליל 20. אתה מבין לאן אני הולך. עכשיו תשמע, אני מסביר לכם כנסת. אולי אתם טובים בלסדר את הישובים שלכם ולייצג אותם אבל פה אנחנו ועדת העבודה והרווחה. אנחנו צריכים לדאוג לעובדים. יושבת מישהי ורושמת פרוטוקול. מי צעק "במבואות הגליל 20"? היא לא תדע מה לעשות. אחר כך יכתבו פרוטוקול ויגידו: מישהו באולם צעק "20". מי זה הבן אדם?
<אייל דמרי:>
אשמח לומר את השם שלי: אייל דמרי, סגן ראש המועצה במרום הגליל, ממונה חינוך ורווחה.
<היו"ר חיים כץ:>
מצוין. עכשיו אנחנו יודעים שהוא אמר שבמרום הגליל 20, והיא תוכל לעשות את עבודתה בייתר סדר. אחרת היא לא תמצא, היא לא תדע מי צעק. ומבואות החרמון 13 מי אמר? 

<בני בן מובחר:>
אני, ראש מועצת מבואות החרמון.

<היו"ר חיים כץ:>
מי גברתי?

<שרון גידו:>
אני שרון גידו, מנהלת הגיל הרך במועצה אזורית גליל עליון. אז מאחר ובאמת רק מתחילת שנת תשע"ג האיום מומש לא לקבל את ההטבה, אז כל האימהות שהיו אמורות לרשום את הבנים שלהם לפעוטונים השהו את ההרשמה. זה בסביבות 30 אימהות. זה מה שאני הצלחתי לבדוק - -

<היו"ר חיים כץ:>
30 אימהות. איפה?

<שרון גידו:>
במועצה אזורית "גליל עליון".

<קריאה:>
כמה תושבים יש במועצה?

<שרון גידו:>
18 אלף בערך.

<היו"ר חיים כץ:>
אין חפיפה עם מרום הגליל?

<שרון גידו:>
לא.

<היו"ר חיים כץ:>
אתה רצית להגיד משהו?

<אכרם דאוד:>
אני מהמועצה המקומית "מזרעה", דאוד אכרם. אני מנהל החינוך והרווחה. אצלנו יש 7 ילדים ממשפחות שלא נרשמו בגלל ההשתתפות.
<קריאה:>
כמה תושבים יש?

<אכרם דאוד:>
3,600.

<סיון יחיאלי:>
אדוני היושב ראש, ברשותך, אני סיון יחיאלי, ראש המועצה המקומית כפר ורדים ויושב ראש פורום קו העימות. אנחנו מדברים כרגע על יישובי קו העימות בכלל, על יישובים צמודי גדר בפרט, ששם כיוון שההטבה היתה יותר גדולה גם הנזק הוא יותר גדול.

אמר כאן סמי מלול את הנקודה שבעיניי היא הנקודה המרכזית: במדינת ישראל לאורך השנים היתה העדפה נגלית של הפריפריה, במיוחד של ישובים צמודי גדר. כחלק מאותה אסטרטגיה של המדינה שנועדה לטפח את ההתיישבות בספר ולאורך הגבולות, היתה העדפה נגלית. זאת אומרת, מי שעבר מרעננה לשלומי או לקרית שמונה או למטולה, קיבל הטבה שראו אותה. נכון להיום, כל העסק הזה הולך ומתבטל. לאט לאט, אחד אחד מכרסמים אתה זה ומורידים את זה עד לכדי אפס. רק כדי לסבר את האוזן – יושב כאן הרצל בוקר, ראש המועצה של מטולה שירדה בסוציו-אקונומי מ-8 ל-7. גבי נעמן משלומי לא יושב כאן. שלומי ירדה בסוציו-אקונומי מ-6 ל-5. נהריה ירדה מ-6 ל-5, וראש העיר של נהריה לא יושב כאן אבל גם הוא קורבן של אותו תהליך. אתה רץ על כל הפריפריה ואתה רואה איך הפערים בין הפריפריה למרכז הולכים וגדלים בעוד שהממשלה לא רק שלא מנסה להפוך את התהליך אלא מדרבנת את זה וגם לחלשים בפריפריה לא מאפשרת היום לצאת לעבודה - -
<היו"ר חיים כץ:>
מה עשיתם עם זה?

<סיון יחיאלי:>
מה שעשינו: אני אשתמש כאן במילה לא יפה. אנחנו "רודפים" אחרי השר בנט הרבה מאד זמן בניסיון לקבל מענה. לא מצליחים לקבל תשובה. אתה יודע, אין שר במדינת ישראל ולא ראש ממשלה ולא נשיא שאתה שולח לו מכתב ולא מקבל מענה.

<היו"ר חיים כץ:>
אני אגיד לך משהו: אני לא רוצה להגיד לך שאני מסכים אתך אבל יחד עם זה, אני היום, אחרי הרבה זמן, אפגש עם השר בנט. זה מיוזמתו ולא מיוזמתי. תכתוב לי מכתב, שב אחר כך, אחרי הדיון ותכתוב מכתב שפניתם, המצוקות הן כאלה וכאלה ואני אבקש ממנו היום תשובה. תכתוב מכתב מסודר על המצוקות, מה דרשתם, מה אתם מצפים, איפה זה עומד? אני לא אמסור לו את זה, אני אבקש תשובות. בסדר? למרות שהמטרה של הפגישה היא אחרת, יחד עם זאת בואו ננסה, אם נוכל, להוציא משהו מהענין הזה. אתה יכול להמשיך.
<סיון יחיאלי:>
- - בסופו של דבר, מה שאנחנו רואים כאן זה שהתוצאה של המהלך הזה, של כביכול מעבר להשוואת תנאים בכל המדינה, משמעותו התייקרות של למעלה מ-80 אחוז - - 
<היו"ר חיים כץ:>
אני לא מבין באחוזים, דבר אתי בכסף.

<סיון יחיאלי:>
מי ששילם 1028 שקלים משלם היום 1800.
<היו"ר חיים כץ:>
יש פה את הטבלה - -

<סיון יחיאלי:>
לא, תראה את המחירים כאן. זה המחירים.

<היו"ר חיים כץ:>
גם פה אני רואה את המחירים. ברגע שאני רואה כמה אני משלם, כמה השתתפות הממשלה, אז למרות שאני חבר כנסת אני יודע לחבר שני מספרים.
<סיון יחיאלי:>
- - כל העסק עובד על זה שבסופו של דבר תמונת המיקרו אומרת שאמא מסוימת לא יכולה לשים את הילד בגן, תמונת המקרו אומרת: אנחנו הולכים ומאבדים את הפריפריה בצורה שהולכת ומתגברת. כשאני מניתי את הישובים בפריפריה שהולכים ויורדים בסוציו-אקונומי, אני אגיד לך שבמדינת ישראל יש קרוב ל-2 מיליון איש שחיים בסוציו-אקונומי גבוה – 7-10, ומתוכם בפריפריה פחות מ-110,000. זאת אומרת, אם אתה רוצה להשוות, אם אתה רוצה לראות את חלוקת ההון הלאומי - -
<היו"ר חיים כץ:>
תקשיב לי, אתה באת לוועדה שיש פה שני חברי כנסת שתומכים בזה. מה שאתה צריך לעשות, הדיון צריך להיות אחר. הדיון צריך להיות איך אנחנו משיגים את המטרה. לא ירדו, עלו, מה עשינו, מה אנחנו עושים, למי פנינו, עם מי אנחנו צריכים לדבר. איך אתם יודעים להשתמש בשירותים שלנו בשביל לנסות להביא לכם את המטרה. זאת צריכה להיות מטרת הדיור. אתה לא צריך לשכנע את מיקי ולא לשכנע אותי בצדקה שלכם. אני יודע שאתם צודקים. אני יודע שהילדים של התושבים שלכם ראויים לקבל את מה שמקבלים ולו בגלל שמחר יכולה לבוא להם עוד קטיושה ואתם נמצאים שם ולא בתל-אביב.

<סיון יחיאלי:>
אם אנחנו נמצאים על אותו דף אז מבחינתי הנקודה היא כזאת: אנחנו באמת עומדים במצב שהוא מצב חירום. ראש המועצה של שלומי לא הגיע לכאן אבל מבחינתו - -
<היו"ר חיים כץ:>
26 ילדים לא הולכים לפעוטונים והאמא נשארת בבית כדי לשמור עליהם. זה מבחינתו.

<סיון יחיאלי:>
נכון. מבחינתו יש משהו במשמעות של הדבר הזה וזה שהוא מעונין להגיע למצב של השבתת הפעוטונים החל מיום ראשון בשבוע הבא - -
<היו"ר חיים כץ:>
זה לא מענין אף אחד.

<סיון יחיאלי:>
- - אני יודע. זה גם לא מענין ולמעשה, זה יוצר נזק לאותן אימהות שכן יוצאות לעבוד ואז אתה פוגע בהן גם.

<היו"ר חיים כץ:>
זה לא יביא לו את המזור.

<סיון יחיאלי:>
אנחנו באמת פונים אליכם כדי לנסות לקבל החלטה ולנסות לשנות את רוע הגזירה הזאת. מדובר בכסף קטן. בכסף קטן שבקטנים ברמה המקרו-כלכלית, זה כלום כסף. יושב מישהו ומקצץ ומוחק - -

<היו"ר חיים כץ:>
2 מיליון שקל לשנה.

<סיון יחיאלי:>
תגיד לי, בשביל זה שווה לאבד - -

<היו"ר חיים כץ:>
אני כל כך לגמרי אתך.

<בני בן מובחר:>
בני בן מובחר ממבואות החרמון, בשביל הפרוטוקול. תראו, אנחנו היינו אתמול ב-19:00 בערב אצל שר הביטחון, הוא הוריד את השמירה ביישובי גדר, לא ביישובי קו עימות. ההצעה שלו היתה שנפתח את השערים עם קוד טלפוני בכפר יובל ובמרגליות, שזה ישובים שלי, בתחום השיפוט שלי. משרד הביטחון את מרגליות הגדיר כיישוב מאוים בירי שטוח-מסלול, היישוב היחידי במדינת ישראל. כפר יובל, יש אנשים וכולם יודעים את הטבח שהיה ומכירים את הסיפור של מה שקרה בכפר יובל.

בשבוע שעבר אני הייתי בערוץ 2 ולקחנו סולם מעץ, הנחנו אותו על הגדר ועברנו לצד השני בלי שום בעיה. אני רוצה להגיד משהו, וברשותכם, לעצמנו, לראש המועצה של מטולה, לסגן ראש המועצה מרום הגליל, לגזבר, לסמי ולך, ושימו לב: אתם מכירים את הרשימה הזאת? חיים כץ, אורלי לוי, רינה, עדי קול, מיכל בירן, מיקי רוזנטל, יוני. אתם מכירים את הישיבה הזאת? כל החבורה הזאת היתה אצלכם לפני הבחירות? - -

<היו"ר חיים כץ:>
לא. לא פניתי לאף אחד מכם. בא, בא. אם אתה הולך לשם - -

<מיקי רוזנטל:>
גם אני לא.

<בני בן מובחר:>
אבל תן לי רגע, תנו לי רגע.

<היו"ר חיים כץ:>
תקשיב: לא הייתי, לא ביקשתי ואני - - 

<בני בן מובחר:>
חיים, זה לא מתאים לך, תן לי לסיים משפט.
<היו"ר חיים כץ:>
יאללה, סיים.

<בני בן מובחר:>
זה לא יפה. - - אף אחד, חוץ ממיקי ומחיים לא הגיעו לכאן. זאת אומרת שלאף אחד לא אכפת מאתנו.

<היו"ר חיים כץ:>
זה לא קשור.

<בני בן מובחר:>
חיים רגע, תקשיב. תן לי, אני נסעתי עד לפה. אני מאד מעריך את זה שמיקי יושב פה בסבלנות, ואני מניח שהוא ראה בסדר היום ובטח יש לו עוד פגישות, וראה חשיבות לבוא לתמוך בקו העימות וגם אתה. לא רק בגלל שאתה יושב ראש, אני מכיר אותך שנים. למה לא באים עוד אנשים לשמוע אותנו? להקשיב לנו? המצוקה היא מצוקה אמתית, חיים. 
עכשיו אני אגיד לך רגע אצלי - אצלנו ובמרום הגליל מי שהוא בעל משק לא יכול ללכת לחתום אבטלה. חבר'ה, תבינו את זה. יש אפשרות בערים עוד לחתום אבטלה לאמא שלא עובדת - -
<היו"ר חיים כץ:>
לא, רק לשכירים. עצמאי לא יכול לחתום אבטלה.

<בני בן מובחר:>
נכון. אז עכשיו, מה קורה למושבניקים שלנו? במרום הגליל ובמבואות החרמון הם לא יכולים ללכת לחתום אבטלה. זה שהם הוציאו עכשיו את הילדים והם נשארו בבית, לא תהיה להם הכנסה בכלל. עכשיו, אני אומר לכם שהמצוקה היא מצוקה אמתית והכסף הוא לא כסף גדול. אנחנו מתמודדים עם קיצוצים, אנחנו מבינים את הגזירות אבל אנא מכם, אם יש מצב שבמחלקת רווחה ירדו מספר התיקים המטופלים, לי יש 1400 בתי אב, 441 תיקים פעילים במחלקת רווחה. חלקם זה גם כתוצאה מזה ששני בני זוג נמצאים בתוך הבית, מתוסכלים. אחד, מזה שהחקלאות קרסה, לצערי, וקשה מאד ועם החקלאות ושתיים, מזה ששני בני הזוג נמצאים בתוך הבית ועכשיו, אם יצא מצב שהאישה מצאה מקום עבודה בגליל, שהשאלה שלך בתחילת הדברים: "יש להם לאן ללכת לעבוד?" חיים, אתה מכיר את הגליל, אתה יודע בדיוק מה המצוקה שלנו עם מקומות עבודה. יש מלחמת עולם על כל מקום עבודה - -
<סיון יחיאלי:>
בטח על כל מקום עבודה שמכניס שכר.

<בני בן מובחר:>
- - אז למה ביקשתי שתיתן לי לסיים לדבר: אני מאד מעריך את זה ששניכם נמצאים פה אבל יש עוד אנשים שכן יכולים גם לעזור לך, שהם חברים בוועדה הזאת, לקבל החלטה נכונה.

<היו"ר חיים כץ:>
אני קודם כל צריך להגן על החברים שלי בכנסת. חייב. חשוב שאתה תבין איך הכנסת עובדת כי לצערי, אזרחי מדינת ישראל לא מבינים איך הכנסת עובדת. כנסת ישראל, שיש בה 120 חברים, היום קראתי בעיתון שיש 23 שרים ונגיד עוד 12 ראשי ועדות שזה בערך 40 איש, 45 איש שלא באים להשתתף בוועדות, הם לא יודעים. לא יכולים להשתתף בוועדות, אין להם פה "סיי" אין להם כלום. אז מה לעשות, נשארו 70 או 75 חברים. ה-70 חברים האלה מחולקים ל-12 ועדות. הוועדות בכנסת עובדות באותו יום ובאותה שעה. הכנסת עובדת 3 ימים בשבוע באופן קבוע, ומי שרוצה, יכול לעשות דיונים גם ביום ראשון ויום חמישי - -
<בני בן מובחר:>
אני הייתי מצפה שיהיו יותר.
<היו"ר חיים כץ:>
זה בסדר, גם אני הייתי מצפה. יחד עם זה, אתה פרצת למקום שאני רציתי להגיד לכם שכאילו זה דיון יותר... תראה, אני עשיתי את הישיבה הזאת כשבררתי מתוך המכלול הגדול של הנושאים שיש לי - -
<סמי מלול:>
נתת עדיפות לנושא הזה.
<היו"ר חיים כץ:>
- - בגלל הענין הזה. יחד עם זה, אני יודע שאני לא באתי לבקש שיצביעו לי. אם אני לא ראוי – שלא יצביעו ורציתי לשחק פה פוליטיקה, מה שלא עשיתי ב-12 שנה שאני בכנסת, רציתי לבוא לוועדה ולהגיד: הנושא חשוב, בואו נשחק פוליטיקה. רציתי להגיד לכל אחד מפה, כל אחד פה ראש מועצה, מאיזו מפלגה הוא בא ולאן הוא הולך - - אם הוא מהאופוזיציה, לא מענין. האופוזיציה אתנו, לא מעניין. אבל אם יש פה ראשי מועצות או ראשי מקומות שבאים ממפלגת הקואליציה, צריך לעשות מחנה משותף שהולך ללחוץ על מנת להשיג את המטרה. מה המטרה? המטרה היא סדר גודל, זה דיון - -
<מיקי רוזנטל:>
על 2 מיליון שקל...

<היו"ר חיים כץ:>
- - המטרה היא סדר גודל של 2 מיליון שקל לשנה. מאיפה לקחתי 2 מיליון? אני אגד לכם: אתם באתם ואמרתם את המספרים. אמרתי, 26 ועוד 13 שווה 39 ועוד 20 שווה 59, 89, 96, ממוצע 1000 שקל זה 100 אלף שקל כפול פעמיים 200 אלף שקל לחודש, 10 חודשים, שני מיליון. טעיתי, שני מיליון מאתיים. זה הסדר גודל. אבל על 3 מיליון סגרו את "נגב טקסטיל". מי סגר את "נגב טקסטיל"? בנט. על 3 מיליון. עכשיו אני כאילו בשלב גישור אתו אז אני צריך לשתוק אבל קשה לי - -
<בני בן מובחר:>
לשניכם קשה, אנחנו מכירים אתכם.

<היו"ר חיים כץ:>
- - לא, לי קשה, אני איש של עשיה ולא של דיבורים. אני איש של עשיה שבסוף הדרך צריך להביא תוצאות. אם לא הבאתי תוצאות אז חבל על הזמן. פה צריך לראות איך אנחנו, לפני שנתיים, גם סמי וגם אני הפעלנו לחץ מאסיבי על ראש הממשלה והצלחנו לנצח במשחק. עכשיו, אנחנו צריכים לראות איך אנחנו מנצחים את המשחק הזה והפתיח שלך על ההגנה על היישובים, תשמע, זה לא אותו דבר. אני אגיד לך למה זה לא אותו דבר? כי קראתי היום את ההערה של בוגי באחד מהעיתונים כשעברתי בחמש וחצי בבוקר  והוא אמר שזה ענין - -
<יוסי שמעוני:>
יעילות.

<היו"ר חיים כץ:>
לא יעילות, הוא אמר "של נחיצות". לדעתו זה לא נחוץ. 

<מיקי רוזנטל:>
חס וחלילה שלא יוכח ההיפך.

<היו"ר חיים כץ:>
שמע, אבל אנחנו כולנו, ובטח מהמפלגה שלך, צועקים לקצץ את תקציב הביטחון. לקצץ, לא צריך, יש שומנים, אין שומנים. ולגעת בפנסיות של הגמלאים של צה"ל, ש-50 אחוז מהם הולכים לחטט בפחים כי הפנסיה שלו 3500 שקל. ואם היית בא לאותו משרת ואומר לו: תישאר עד גיל 67 - הוא היה נשאר כי בגיל 50 אף אחד לא מחכה לו. אותו מכונאי טנקים או מטוסים, לא מחכים לו, הוא לא רוצה לפרוש אבל הוא גם לא יכול לפנות לבית דין לעבודה והוא מגורש מהצבא. מגורש. ואז אנחנו באים בטענות למה הוא מקבל פנסיה כשאחוז וחצי מהצבא מקבלים פנסיה גבוהה וכל השאר זה - -
<בני בן מובחר:>
הוא צודק מאד במה שהוא אומר.

<מיקי רוזנטל:>
כל מה שאתה רואה עכשיו בעיתונים זה קמפיין מכוער, שאומרים שמרוויחים מיליארדים - -
<היו"ר חיים כץ:>
- - 53 אחוז של נגדים שהולכים הביתה בגיל 50, שלא רוצים ללכת הביתה. הוא יוצא עם פנסיה של 4000 שקל ולא קולטים אותו בעבודה והוא מחפש בפחים.

<מיקי רוזנטל:>
זה רוב הגמלאים מהצבא. 

<היו"ר חיים כץ:>
- - אז אנחנו באים וחותכים את הצבא. תשמע, גילוי נאות, אני בא מהתעשייה האווירית ואנחנו חלק מכיפת ברזל. אתה יודע איזו מלחמה עשינו כדי שתהיה כיפת ברזל. והם אמרו לנו: כל טיל מיירט עולה בין 50 ל-70 אלף דולר. כל טיל שמשוגר אלינו עולה 2000 דולר. אתה תתמוטט כלכלית. עכשיו תשמע, במבצע "עמוד ענן" היו 1000 הפלות. אנחנו לא מוציאים מיירט אם אנחנו יודעים באיכון פגיעה בטווח של 3 מטר. 3 מטר. איך שיוצא הטיל שלהם אני יודע איפה הוא ייפול בטווח של 3 מטר, ואז אני מחליט אם אני מוציא מיירט או לא מוציא מיירט ואני מביא את המיירט למטרה ואני פוגע ברזל בברזל ב-99 אחוז הצלחה. עכשיו, בא תעשה חשבון ששמנו 70 אלף דולר על אלה, 7 מיליון. מה היה קורה אם לא היינו שמים ולא היה כיפת ברזל" היה 1000 פגיעות ישירות. כמה הרוגים? כמה פצועים? איזה אנדרלמוסיה וכמה זה היה עולה לנו אבל כולם צעקו: אל תעשו את זה, לא צריך את זה, תקציב הביטחון, תקציב הביטחון.

<מיקי רוזנטל:>
חיים, מה התפקיד שלי פה עכשיו? למי אני צריך ללכת כי אני צריך ללכת ואני רוצה לעזור להם. 
<היו"ר חיים כץ:>
לשלי.

<מיקי רוזנטל:>
לא, מה עושים בשביל לעזור? סליחה שאני מחזיר אותך לאדמה מהטילים שלך אבל אני רוצה לעזור להם. תגיד לנו איך עוזרים להם?
<היו"ר חיים כץ:>
בואו, יש פה ראשי מועצות. מאילו מפלגות יש פה מהקואליציה? אתה ליכוד. 

<יוסי שמעוני:>
"ישראל ביתנו".

<סיון יחיאלי:>
טוב לדעת.

<היו"ר חיים כץ:>
הכל בסדר. מול מי אתה יודע לדבר?

<יוסי שמעוני:>
אני במקרה היום פוגש את יאיר - -

<היו"ר חיים כץ:>
איש ענק. יאיר שמיר, אתה הולך לדבר אתו?
<יוסי שמעוני:>
היום ב-12:30 אני פוגש אותו.

<מיקי רוזנטל:>
הוא מסדר את זה בשתי דקות.

<היו"ר חיים כץ:>
הוא לא מסדר בשתי דקות. אם הוא היה יכול לסדר בשתי דקות, הוא היה מסדר.
<מיקי רוזנטל:>
לא, כי הוא צריך שהוא יצביע בשבילו. בשביל 2 מיליון הוא מצביע בשבילו בוועדת שרים.  בא נראה.  אתה הולך ליאיר שמיר? בקיצור, אתה אומר שלי, באופוזיציה אין תפקיד, אני משוחרר.

<סמי מלול:>
חיים, ברשותך, אני רוצה לתת הצעת ייעול: עם כל הכבוד לשר הכלכלה בנט, הנושא הזה של ההטבות ליישובי קו העימות תמיד היה ת"פ משרד ראש הממשלה. תמיד.
<היו"ר חיים כץ:>
הוצאתם מכתב?

<סמי מלול:>
הוציאו מכתבים. אני לא יכול להגיד לך, למיטב ידיעתי לא.
<סיון יחיאלי:>
אני חושב שכן אבל אני צריך לבדוק.

<סמי מלול:>
עכשיו אני אגיד לך יותר מזה: למיטב זכרוני כן אבל אני לא רוצה להגיד בוודאות. אני אגיד לך גם יותר מזה - -
<סיון יחיאלי:>
שלמה ואני הוצאנו לראש הממשלה.

<סמי מלול:>
אתם הוצאתם לראש הממשלה וגם לבנט וגם לאחרונה, הוצאתם לחיים - -
<היו"ר חיים כץ:>
לא, עזוב.

<סמי מלול:>
אני רוצה לגמור מה שאני רוצה לומר: אני, מניסיון - -
<היו"ר חיים כץ:>
תראו, הדיונים בוועדה בדרך כלל לא מתקיימים ככה, שיהיה לכם ברור.

<מיקי רוזנטל:>
נכון, אבל בגלל שאני צריך ללכת, זה בגללי.

<סמי מלול:>
לא, אתה אמרת שאתה רוצה משהו פרקטי ואני באמת רוצה לדבר, כמה שיותר מהר לקדם את הנושא. האגף לבקרה במשרד ראש הממשלה בראשותה של מיכל פרנץ. היא בדרך כלל מובילה  - -
<וילמה מאור:>
אנחנו הזמנו.
<היו"ר חיים כץ:>
והיא לא באה? 

<סמי מלול:>
אני יכול לספר לך סוד מחדרי החדרים של הליכוד, חיים, שאפילו אני יודע שהיתה - -
<היו"ר חיים כץ:>
שנייה, מה אתה עושה במשרד הכלכלה?
<גיל ארז:>
אני מאגף מעונות יום.
<היו"ר חיים כץ:>
מה יש לך להגיד לנו?

<מיקי רוזנטל:>
איפה הכסף ? אין כסף.

<גיל ארז:>
אני מנהל אגף בפועל של אגף מעונות יום. למען הסדר הטוב, אמרו כאן שזאת החלטת ממשלה שנקבעה בעבר על נושא קו עימות. אמרו, נכון, ואני לא אחזור על זה, זה משרד הביטחון קובע את הנושא של עימות. ברגע שיש החלטת ממשלה ויש תקציב, אנחנו יודעים - -
<היו"ר חיים כץ:>
למה, אין לכם תקציב בתמ"ת?
<גיל ארז:>
לא. ההחלטה היא החלטה של ביטחון - -
<מיקי רוזנטל:>
תגיד לי, המספר שחיים נקב הוא נכון? זה סדרי הגודל?

<גיל ארז:>
הוא יותר גבוה אבל לפי החישובים שלנו הוא יותר גבוה.

<היו"ר חיים כץ:>
כמה זה לפי החישובים שלך?

<גיל ארז:>
קרוב ל-10 מיליון.
<וילמה מאור:>
ל-3 שנים.

<מיקי רוזנטל:>
לכמה זמן 10 מיליון?

<קריאה:>
ל-3 שנים. ההחלטה הקודמת דיברה על 7 מיליון ל-3 שנים. 
<גיל ארז:>
לא, לא. יותר. אני גם רוצה להגיד מעבר לזה שהשינוי הוא מהשנה שעברה, שירד בהדרגה כמו שתיארו, מדרגה קולקטיבית, שזה מה שהיה 3,4 לדרגה אינדיבידואלית. עדין מי שיש לו - -
<היו"ר חיים כץ:>
אתה יודע לבדוק אם זה בא מתקציב משרד התמ"ת, עכשיו זה כלכלה, זה לא בא מהאוצר. זה לא בא ממשרד ראש הממשלה. זה בא מהתמ"ת, מהתקציב שלכם.

<גיל ארז:>
נכון. לא הייתי - -
<היו"ר חיים כץ:>
זה בא מהתמ"ת אתה לא צריך להתכסות במה שלא צריך.
<הרצל בוקר:>
אני ראש מועצת מטולה. החלטת הממשלה הקודמת, בתקופתו של השר שמחון - -
<היו"ר חיים כץ:>
זה לא חכמה, הוא ביישובי...

<קריאות:>
הוא מאבן מנחם, הוא גם מהישובים.
<הרצל בוקר:>
- - קבעו את יישובי קו העימות לפי החלטת משרד הביטחון ליישובי גדר שזה 12 ועוד 44 ישובים שקיבלו על פי אותה החלטה, אני לא זוכר את מספרה - -
<סמי מלול:>
3960.

<הרצל בוקר:>
- - 7 מיליון שקל למשך 3 שנים ובא לציון גואל. זה בא מתקציב התמ"ת, ככה כתוב בהחלטה, מתקציב המשרד, ויזם אותה גם שמחון בעצמו. ב-4.8.13 האחרון, - - 
<היו"ר חיים כץ:>
זה היה מ-2011?

<הרצל בוקר:>
כן, ל-3 שנים. 10,11,12, סוף 12 זה נגמר.
<היו"ר חיים כץ:>
10 עד 12?
<גיל ארז:>
אבל ההחלטה היתה בנסיבות ביטחוניות.

<הרצל בוקר:>
שניה, קו עימות זה ביטחוני. - - עכשיו לשאלה שלו: ב-4 לאוגוסט 2013, לא מזמן, היתה החלטת ממשלה של הגדרת אזורי עדיפות לאומית. עדיפות לאומית אמרה ושינתה את המצב מהחלטות קודמות, אין מצב כזה של קו עימות. יש היום "יישוב מאוים קילומטר", "יישוב מאוים 9 קילומטר" ואחר כך באים היתר. בהחלטה הזאת נאמר במפורש שכל משרד או כל שר שאחראי על המשרד שלו יגיד וידרג את התקציבים שלו איך הוא מסייע בהתאם לנתונים האלה של האיומים של אזור העדיפות הלאומית, איך המשרד שלו נותן את זה. עד היום שום משרד לא דירג שום דבר ולא נתן שום הטבות. אני יודע שרק משרד השיכון מטפל בענין הזה כי הוא מצמיד את מה שהיה לפני שנתיים. פה צריך לבוא לשר התמ"ת, שר הכלכלה היום, ולהגיד לו: זה ניתן מתקציבך. יש יישובים מאוימים - -
<היו"ר חיים כץ:>
אני מתחייב שהיום הוא ישמע את זה.

<הרצל בוקר:>
- - יש החלטת ממשלה, בא תגידו מה אתם, כשרים, עושים לאזור עדיפות לאומית.
<היו"ר חיים כץ:>
To make the long story short, אל תדבר, אני עייף. תוציאי מכתב לראש הממשלה עם העתקים לשר התמ"ת, עם העתקים אלי - -
<מיקי רוזנטל:>
ליושב ראש האופוזיציה גם, מה אכפת לך? סתם, סתם...

<היו"ר חיים כץ:>
תוציאי עם העתק ליו"ר ועדת העבודה והרווחה. דבר שני, אני אדבר עם בנט היום. איש הקשר יהיה סמי מלול, אני אעבוד דרכו, הוא פשוט באנשי הקשר שלי והוא לא הצביע בשבילי לבחירות, תהיה רגוע.

<מיקי רוזנטל:>
גם אני לא הצבעתי בשבילך.
<היו"ר חיים כץ:>
תשמע, אבל הוא ליכוד. הוא חשב שאני לא ראוי.

<סמי מלול:>
חיים כץ, אתה גורם לי עוול אישי.

<היו"ר חיים כץ:>
טוב, בסדר. ויחד עם זה, כשבאה פניה, בלי שום קשר, לא מעניין אותי - -
<בני בן מובחר:>
אנחנו מאד מעריכים את זה, חיים.

<היו"ר חיים כץ:>
- - לא מעניין אותי, אני חושב שאתם ראויים. אני חושב שצריך לעזור לכם ואני אביא לכם הרבה פרנסה בגולן. הרבה, הרבה, הרבה. תאמין לי.
<בני בן מובחר:>
אני באתי ממקום של הערכה שאתה ומיקי נמצאים פה. בחייך, זה שאנשים אחרים לא מגיעים לכאן, זה כואב לי.

<היו"ר חיים כץ:>
תשמע, אבל אתה יודע איך זה בכיתה? מיקי ואני באנו לשיעור, באנו בזמן ואנחנו מקבלים נזיפות על אלה שלא הגיעו.
<בני בן מובחר:>
לא, זאת לא היתה הכוונה.

<מיקי רוזנטל:>
תקשיב, חיים הסביר לך את זה. אני עכשיו צריך להיות ב-3 ועדות אחרות ובחרתי להיות פה כי בחרתי להיות פה. ובמקומות אחרים אומרים: למה מיקי לא בא? אומרים: לא אכפת לך הנושא הזה? ואתה אומר... זה מסובך, עזוב. אל תיכנס לזה. זה לא שלא אכפת לאנשים, זה לא נכון.

<היו"ר חיים כץ:>
אז אנחנו נעשה את העבודה שלנו. אתה תוציא מכתב. אני, יש לי את הטבלאות.

<מיקי רוזנטל:>
ובעזרת השם אנחנו נהיה בממשלה בשנה הבאה, נתקן את כל העוול.

<היו"ר חיים כץ:>
- - יש לנו פה גם את ההחלטה של לפני שנתיים שזה בא מתקציב התמ"ת.
<שרון גידו:>
וחיים, אפשר להשאיר לך את החלטת הממשלה 2127.
<היו"ר חיים כץ:>
יש הכל, הכל מסודר. יש לנו מנהלת ועדה מיתולוגית ומסודרת ועניינית.
<סמי מלול:>
אני רוצה להגיד לך: לבוא ולהגיד שיישובי קו העימות, אין היום הגדרה מבחינת משרד הביטחון זה עזות מצח.
<הרצל בוקר:>
יש. ישובים מאוימים.
<סמי מלול:>
- - אם יש בחוק הגדרה של קו עימות זה רק קו עימות צפוני שמוגדר 9 קילומטר מקו הגבול, הגדרה משפטית. הוא בא ובעזות מצח אומר שמשרד הביטחון הסיר את... אנחנו היום במצב שקט לחלוטין. מה זה? - -
<שרון גידו:>
הסורים על הגדר.
<מיקי רוזנטל:>
אנחנו לא רוצים שאתם בכלל תהיו בעימות, אנחנו רוצים שיהיה שלום אבל אתם חיים בפריפריה ומדינת ישראל חייבת לעזור לכם.

<סמי מלול:>
- - - אם אני הייתי משרד הכלכלה הייתי - -
<מיקי רוזנטל:>
זה חשוב שאנשים ירצו לבוא לפריפריה כי יש להם הטבות.

<היו"ר חיים כץ:>
זה תם ולא נשלם. אנחנו נפעל בכמה ערוצים. 1. תביאו את המכתב ואני אדאג גם לעשות מה שצריך. אני אפנה היום לבנט, סמי מלול יעדכן אתכם ואני אנסה לנצח את המשחק. עזרנו לאחרונה למכללת תל-חי, עזרנו לה יפה, עשינו עבודה יפה, לא נתנו להם לעשות שטויות ושביתות רעב בימים רביעי עד שני שהכנסת סגורה, הם היו יושבים פה בשביתת רעב מטופשת. - -
<בני בן מובחר:>
זה במקרה קרית שמונה, גליל עליון ומבואות החרמון.

<היו"ר חיים כץ:>
כן, כן. בסדר. אמרתי לו: מה אתה עושה שביתת רעב ביום רביעי כשסוגרים את הכנסת, עד יום שני אף אחד איננו פה. על מי זה משפיע? הצלנו את המכללה ואת החינוך הטכנולוגי במדינת ישראל שהוא חינוך חיוני ונחוץ. אנחנו נעשה את העבודה ונעדכן אתכם.

תודה רבה. הישיבה נעולה.
<הישיבה ננעלה בשעה 11:48.>
